OBRAZLOŽENJE

Zakonom o pravu na pristup informacijama ( „Narodne novine“ br. 25/13 i 85/15) preuzeta je Direktiva 2003/98/EZ Europskog parlamenta i Vijeća od 17. studenog 2003. o ponovnoj uporabi informacija javnog sektora (SL L 345, 17. 11. 2003.) i Direktiva 2013/37/EU Europskog parlamenta i Vijeća od 26. lipnja 2013. o izmjeni Direktive 2003/98/EZ o ponovnoj uporabi informacija javnog sektora (SL L 175, 27. 6. 2013.).

Sukladno Direktivi, svaka dozvola za ponovnu uporabu informacija javnog sektora trebala bi u svakom slučaju što manje ograničavati ponovnu uporabu, na primjer ograničiti uvjete samo na navođenje izvora. Otvorene dozvole dostupne online, koje omogućuju veća prava ponovne uporabe bez tehnoloških, financijskih ili geografskih ograničenja i ovise o otvorenim oblicima datoteka, trebale bi s tim u vezi igrati važnu ulogu. Države članice trebale bi stoga poticati uporabu otvorenih dozvola koje bi s vremenom postale uobičajena praksa širom Unije.

Člankom 31. stavkom 5. Zakona o pravu na pristup informacijama, propisano je da se vrste i sadržaj dozvola kojima se utvrđuju uvjeti ponovne uporabe, u skladu sa standardnim otvorenim dozvolama, pravilnikom uređuje ministar nadležan za poslove uprave.

Kao normativna opcija odabrano je rješenje da se kao primarna dozvola sa najširim mogućim opsegom ponovne uporabe izradi hrvatska otvorena dozvola, koja odgovara otvorenim dozvolama u Ujedinjenom Kraljevstvu, Francuskoj, Njemačkoj i Italiji, odnosno *Creative Commons* CC-BY dozvoli. Takvo rješenje ima prednost zbog jednostavnosti i promicanja hrvatskog proizvoda i ne iziskuje poseban instrument za odabir licence. Ujedno, sva tijela javne vlasti upućuje na odabir jedinstvene maksimalno otvorene dozvole.

Otvorena dozvola omogućava distribuciju, reprodukciju, stavljanje na raspolaganje trećima, prilagođavanje i povezivanje te iskorištavanje podataka u komercijalne i nekomercijalne svrhe (članak 4. stavak 1.). Jedina obveza koju dozvola nameće je navođenje izvora (izjava o izvoru) koja sadrži i datum zadnje izmjene (članak 4., stavak 2). Otvorena dozvola ne sadržava nikakve vrste zabrane, a osobito ne ograničava uporabu na komercijalno ili nekomercijalno korištenje.

Podredno, propisana je mogućnost izrade vlastitih dozvola koje u iznimnim i opravdanim slučajevima omogućuju utvrđivanje izuzimanja određenih oblika korištenja odnosno dodatne obaveze (primjerice, dijeliti bez izmjena), a moguća je ako se radi o posebnim okolnostima koje se tiču vrste informacije ili načina njezina nastanka ili svrhe prikupljanja informacija. Tijelo javne vlasti u tim slučajevima može, umjesto izrađivanja vlastite dozvole, koristiti i Creative Commons ili druge vrste standardnih otvorenih dozvola.

U prilogu 1. sadržan je i obrazac otvorene dozvole. Kao što je uobičajeno, otvorena dozvola će imati svoj znak. Kako je rješenje znaka u postupku izrade, isti nije sadržan u obrascu otvorene dozvole.